
1. Repere ale istoriei recente a FYROM (Republica Macedonia) 

Pentru o înţelegere cât mai exactă a situaţiei actuale a statului macedonean, aflat în prezent în proces de consolidare a instituţiilor fundamentale, a specificităţii evoluţiilor politice, sociale şi economice precum şi a relaţiilor sale internaţionale, se impune prezentarea succintă a câtorva repere ale istoriei recente ale FYROM.

Cronologic, istoria recentă a Macedoniei debutează la 8 septembrie 1991, atunci când 70% dintre cetăţenii cu drept de vot se pronunţă, în cadrul unui referendum, pentru o Macedonie independentă, proclamată oficial la 15 septembrie 1991. În acelaşi an, la 17 noiembrie, are loc adoptarea Constituţiei Republicii Macedonia, “stat suveran, de sine stătător şi democratic”.

Noul stat întâmpină dificultăţi în recunoaşterea statutului său internaţional, datorită opoziţiei Greciei, care consideră atribuirea denumirii de Macedonia un fapt inadmisibil de “uzurpare” a unui nume ce aparţine istoriei sale.

În iunie 1992, Guvernul Macedoniei declară că se alătură embargoului impus de ONU Serbiei şi Muntenegrului, în ciuda faptului că această decizie îi va aduce importante pagube la nivelul întregii economii. În acelaşi an, datorită situaţiei complexe din zonă, la graniţa de nord şi la cea de vest a Macedoniei sunt comasate importante efective militare aparţinând “căştilor albastre” ale ONU.

La 8 aprilie 1993, Macedonia devine cel de-al 181-lea stat membru al ONU, sub denumirea de Fosta Republică Iugoslavă a Macedoniei (FYROM), fiind astfel recunoscută ca stat independent pe plan internaţional. În prezent, la ONU se desfăşoară negocieri privind viitoarea denumire oficială a ţării.

Din februarie 1994, Grecia întrerupe toate relaţiile economice cu FYROM şi închide portul Salonic pentru circulaţia mărfurilor spre această ţară. Un an mai târziu, închiderea unei şcoli din Tetovo, cu predare în limba albaneză, provoacă demonstraţii, conflictul demonstranţi-poliţie soldându-se cu victime.

La 13 septembrie 1995 se semnează acordul bilateral dintre FYROM şi Grecia; o lună mai târziu se pune capăt blocadei economice instituite de această ţară.

La 15 noiembrie 1995, FYROM aderă la Parteneriatul pentru Pace instituit de NATO.

În aprilie 1996 are loc recunoaşterea reciprocă şi reluarea relaţiilor diplomatice dintre FYROM şi Republica Federală Iugoslavia. La sfârşitul anului, Consiliul de Securitate al ONU prelungeşte cu încă şase luni mandatul trupelor ONU staţionate în Macedonia.

La 13 martie 1997, autorităţile macedonene închid frontiera cu Albania, ca urmare a tensiunilor sociale înregistrate în această ţară

Începând cu anul 1998, populaţia albaneză din Macedonia, care, după estimarea oficială, s-ar ridica la 23% din total, iar după estimarea radicalilor albanezi, la 40%, devine din ce în ce mai vehementă în solicitări. Cerinţele etnicilor albanezi privesc modificarea Constituţiei, acordarea unei autonomii lărgite comunităţii lor şi aplicarea unui tratament de egalitate cu majoritatea slavă a populaţiei, reorganizarea teritorială, participarea proporţională în organele puterii şi administraţiei, înfiinţarea funcţiei de vicepreşedinte al Republicii, care să fie deţinută de un albanez.

La mijlocul lunii februarie 2001, în zona de nord a Macedoniei grupuri de gherilă înarmate, care fac parte din Armata de Eliberare Naţională (UCK) din Macedonia, au anunţat începerea “războiului de eliberare”. Grupul UCK din FYROM susţine că nu doreşte federalizarea Macedoniei şi nici crearea aşa-zisei Albanii Mari, nefăcând parte din gruparea UCK care acţionează în provincia Kosovo, ci doar atragerea atenţiei comunităţii internaţionale asupra situaţiei minorităţii albaneze.

În acest cadru complex ies în evidenţă câteva caracteristici importante ale statului macedonean:

- caracterul multietnic al noului stat;

- existenţa în cadrul populaţiei macedonene a orientărilor pro-sârbe, pro-bulgare şi pro-elene;

- persistenţa unei crize de identitate naţională, chiar după constituirea statului independent în 1991;

- apariţia unei noi generaţii de politicieni care contribuie la consolidarea statului, a conştiinţei şi solidarităţii societăţii macedonene.

2. Coordonatele politicii externe a Macedoniei

 

Politica externă a Macedoniei este fundamentată pe trei piloni: integrarea europeană, relaţiile cu SUA în perspectiva integrării în NATO şi relaţiile de bună vecinătate şi cooperare, în primul rând cu statele de graniţă: Albania, Grecia, Republica Federală a Iugoslaviei şi Bulgaria. Obiectivul pe termen lung al Macedoniei este asumarea calităţii de membru cu drepturi depline a Uniunii Europene. Este membră a Consiliului Europei şi Organizaţiei pentru Securitate şi Cooperare în Europa (OSCE) şi, de asememnea, un partener activ al Programului Parteneriatului pentru Pace. Una dintre cele mai importante preocupări ale diplomaţiei macedonene este situaţia din Balcani. Ocupând o poziţie centrală în acest spaţiu, Macedonia s-a aflat în centrul a numeroase dispute etnice şi religioase care au degenerat în conflicte.

2.1. Relaţiile cu statele vecine

 

● Republica Iugoslavia

 

Prima apropiere dintre cele două state se consemnează la 8 aprilie 1996 şi se concretizează prin recunoaşterea reciprocă şi reluarea relaţiilor diplomatice întrerupte odată cu desprinderea Macedoniei din fosta Republică Socialistă Federativă a Iugoslaviei.

La 22-23 februarie 2001, în cadrul summit-ului ţărilor membre ale procesului de cooperare din Europa de Sud-Est (SEECP), care a avut loc la Skopje, se semnează acordul dintre cele două state privind marcarea graniţei comune care reglementează şi porţiunile de teritoriu aflate în dispută. 

În privinţa Iugoslaviei, conducerea politică a FYROM se manifestă precaut, chiar dacă au fost, vreme de peste cinci decenii, părţi ale aceleiaşi ţări. Macedonia apreciază situaţia de criză din Iugoslavia ca fiind predispusă apariţiei unor evenimente imprevizibile, mai ales în contextul în care graniţa comună este cu provincia Kosovo. 

 

● Grecia 

 

Grecia este unul dintre statele vecine care a dus o adevărată campanie împotriva recunoaşterii oficiale a denumirii Republicii Macedonia, pe motiv că aceasta este o provincie istorică ce-i aparţine şi a supus FYROM unui sever embargo care a durat din februarie 1994 până în octombrie 1995. Grecia susţine puternic comunitatea slavă macedoneană, care are puternice rădăcini istorice, fiind interesată să aibă un cuvânt important de spus în zonă, deoarece Macedonia este culoarul terestru principal care leagă Grecia de restul Europei. 

La 13 septembrie 1995, la New York, se semnează acordul interimar bilateral dintre FYROM şi Grecia. Acest acord prevede recunoaşterea inviolabilităţii frontierelor şi integrităţii teritoriale a statelor, în conformitate cu prevederile Actului final al Conferinţei de securitate şi cooperare de la Helsinki (1975), eventualele diferendumuri dintre cele două părţi fiind rezolvabile în spiritul prevederilor Cartei Naţiunilor Unite.

 

● Bulgaria 

 

Bulgaria a recunoscut statul macedonean, dar în mod paradoxal nu a recunoscut naţiunea şi limba statului, cetăţenii acestuia fiind consideraţi bulgari, iar limba fiind considerată o combinaţie între sârbă şi bulgară. 

Doctrina defensivă a Macedoniei are la bază conceptul de “echidistanţă pozitivă”, statul aplicând-o şi pentru menţinerea unor relaţii de bună vecinătate cu statul bulgar limitrof. 

În ultima perioadă se observă, pe fondul unei anume toleranţe a Guvernului macedonean, o ofensivă a influenţei bulgare şi bulgarofile din Macedonia, paralel cu aceea a reevaluării raporturilor istorice sârbo-macedonene. 

 

● Albania

 

Relaţiile dintre cele două state au fost influenţate de regimul aplicat minorităţii etnice albaneze de Guvernul macedonean. 

Pe perioada embargoului impus Macedoniei de către Grecia, Albania a oferit posibilităţi de tranzit pentru activităţile de import-export macedonene, situaţie reglementată de întâlnirea, din vara anului 1994, dintre preşedinţii Albaniei, S. Berisha, şi FYROM, K. Gligorov. Cu toate acestea, relaţiile dintre cele două state s-au deteriorat în momentul creării Universităţii Sud-Est Europene din Tetovo, cu predare în limba albaneză. 

 

3. Cooperarea cu Uniunea Europeană

 

Din anul 1996, Republica Macedonia este beneficiară a fondurilor structurale puse la dispoziţie de UE prin programele PHARE. 

La începutul anului 1997, Consiliul de Miniştri al UE a stabilit condiţiile politice şi economice care vor sta la baza dezvoltării relaţiilor bilaterale, iar la 27 aprilie 1997, Guvernul Republicii Macedonia a semnat acordul de cooperare cu UE.

▪ Acordul de cooperare dintre Republica Macedonia şi UE urmăreşte următoarele elemente:

- întărirea cooperării economice, financiare şi comerţului;

- depunerea de eforturi pentru realizarea stabilităţii şi a unor relaţii bilaterale deschise în sud-estul continentului european;

- reconsiderarea şi garantarea drepturilor minorităţilor etnice în acord cu principiile OSCE;

- stabilirea unor dialoguri politice regulate bi- şi multilaterale;

- întărirea şi dezvoltarea relaţiilor Republicii Macedonia cu alte organisme europene ca bază pentru viitoarea integrare în UE a statului.

În ianuarie 1998 au intrat în vigoare Acordul de cooperare UE-Macedonia precum şi Acordul în domeniul transporturilor. De asemenea, în acelaşi an, la Skopje, a fost deschis un oficiu permanent al UE. (Din iunie 2001, reprezentantul permanent al UE în FYROM este francezul François Leotard, fost ministru al apărării. Misiunea acestuia se întinde pe o perioadă de câteva luni şi este coordonată de Înaltul Reprezentant al UE pentru Politică Externă şi Securitate Comună, Javier Solana.) 

În anul 1999 au intrat în vigoare normele Procesului de Stabilizare şi Asociere (SAP) pentru cinci state din Sud-Estul Europei. Concluziile studiului de fezabilitate, realizat de Uniunea Europeană, în scopul deschiderii negocierilor cu Macedonia, au fost pozitive. În ianuarie 2000, Consiliul European a adoptat directivele Acordului de Stabilizare şi Asociere. 

Pe parcursul anului 2000 au debutat negocierile dintre UE şi Macedonia privind semnarea unui Acord SAP. În luna iunie a aceluiaşi an, concluziile Consiliului European de la Feira (Portugalia) au confirmat obiectivele de integrare ale tuturor instituţiilor europene, inclusiv în cazul Macedoniei, afirmându-se că “toate statele sunt potenţiale candidate la integrarea în UE”. 

În aprilie 2001, în urma concluziilor favorabile Macedoniei exprimate în cadrul summit-ului de la Zagreb, din noiembrie 2000, Acordul SAP este semnat la Luxemburg. 

3.1. Principalele obiective ale asistenţei acordate FYROM de Uniunea Europeană şi domeniile prioritare de acţiune

 

• UE îşi propune să susţină întărirea capacităţii de lucru în domeniul administrativ şi instituţional al Macedoniei, precum şi segmentul societăţii civile;

• Pentru întărirea democraţiei în Macedonia, UE îşi propune să susţină autorităţile centrale şi locale în vederea facilitării progresului economic şi transformărilor sociale care se produc pe parcursul trecerii la economia de piaţă; 

• UE îşi propune să aducă Republica Macedonia cât mai aproape de standardele şi principiile aplicate în cadrul Uniunii şi, de asemenea, să urmărească aplicarea cadrului de reglementare SAP în această ţară. 

Domeniile prioritare de acţiune urmărite sunt: 

 

a). Dialogul interetnic

 

UE îşi propune să asigure asistenţă pentru realizarea cu succes a recensământului programat în anul 2001 care să ofere rezultate concrete pentru toate grupurile minoritare de pe teritoriul ţării. S-a propus, de asemenea, acordarea unor sume importante pentru înfiinţarea unui secretariat pe lângă preşedinţia Macedoniei care să coordoneze dialogul interetnic. 

Criza din Macedonia a urgentat acordarea unor ajutoare însemnate pentru reconstruirea/reabilitarea locuinţelor distruse de război în zonele Tetovo şi Skropska Crna Gora, aceasta însemnând prima acţiune importantă a Comisiei Europene de la crearea Mecanismului de Reacţie Rapidă pentru situaţii de criză.

 

b). Sprijinirea întreprinderilor şi a sectorului financiar

 

Uniunea Europeană şi-a propus sprijinirea financiară a Republicii Macedonia în eforturile pe care aceasta le depune, atât pentru armonizarea legislativă a domeniilor economic şi comercial, cât şi pentru aplicarea noilor legi. 

Principalul obiectiv al UE este crearea unei Agenţii Naţionale de Promovare a Intreprinderilor (NEPA) care să acţioneze ca instituţie reprezentativă a statului în domeniul economic şi financiar. Noua agenţie trebuie să sprijine sectorul economic pentru îmbunătăţirea managementului, dezvoltarea marketingului şi transferului de “know-how” pentru creşterea competitivităţii companiilor macedonene. De asemenea, se urmăreşte specializarea personalului care lucrează în domeniul economic şi în cel financiar-bancar.

c). Justiţie şi afaceri interne 

 

Obiectivele aflate pe lista UE şi care privesc acest domeniu cuprind: oferirea de asistenţă pentru întărirea sistemului judiciar (sunt alocate 5,5 milioane euro pentru reforma judiciară şi pentru programe de instruire a magistraţilor, judecătorilor şi procurorilor, în special cu privire la drepturile minorităţilor), pentru introducerea normelor europene de securitate (interne şi externe) şi pentru dezvoltarea unei Strategii Integrate de Frontieră prin care să se ofere mijloacele necesare luptei împotriva crimei organizate. A fost planificată alocarea a 13,5 milioane de euro pentru managementul frontierelor, 4 milioane euro pentru punctul de frontieră Blace, 4,35 milioane euro pentru un program de formare şi echipare a poliţiei de frontieră şi vameşilor, 5 milioane euro pentru dezvoltarea reţelei de comunicaţii între punctele de frontieră. 

 

d). Transporturi

 

Există două coridoare de transport care traversează Macedonia şi care se intersectează în capitala ţării. Acestea reprezintă porţiuni ale “Reţelei Trans-Europene” (TEN) şi sunt cunoscute sub denumirea de Coridorul 8 (E 65): Durres-Tirana-Skopje-Sofia-Varna şi Coridorul 10 (E 75): Salonic-Skopje-Belgrad-Zagreb-Passau (München). Uniunea Europeană va suporta, prin intermediul programelor Phare, o parte a cheltuielilor privind dezvoltarea infrastructurii acestor coridoare de transport europene. Sunt în derulare programe de cooperare cu Grecia, pe această temă, fondurile necesare fiind obţinute prin intermediul Băncii Europene de Investiţii.

 

e). Agricultură şi protecţia mediului 

 

Uniunea Europeană asistă Ministerul Agriculturii macedonean în implementarea politicilor şi strategiilor de dezvoltare pentru tranziţia la economia de piaţă, pentru aducerea sistemelor de control al animalelor şi plantelor la standardele UE. De asemenea, Ministerul Mediului este sprijinit în promovarea unei legislaţii competitive şi a unei politici eficiente a mediului.

 

 

 

f). Educaţie şi cultură 

 

UE va acorda 5 milioane euro Universităţii Sud-Est Europene din Tetovo, prima instituţie de învăţământ superior din zonă în care se studiază în limba albaneză. 

Macedonia ia parte în mod activ la programele inter-universitare Tempus. Ministerul Învăţământului macedonean a realizat o reformă curriculară mult mai apropiată de necesităţile specifice acestei ţări.

Ministerul Culturii beneficiează de asistenţa financiară a UE pentru realizarea unor programe specifice necesare conservării monumentelor şi sit-urilor istorice ale Macedoniei.

 

g). Democraţie şi societate civilă

 

UE va aloca fonduri pentru dezvoltarea activităţii organizaţiilor neguvernamentale, pentru sprijinirea persoanelor defavorizate, cu handicap, pentru integrarea socială a categoriilor sociale marginalizate (în special, rromi). 

Se are în vedere sprijinirea mass-media independente, care joacă un rol esenţial în consolidarea democraţiei. 

 

h). Criza din Kosovo 

 

Din anul 1999, criza din Kosovo a avut un impact negativ asupra economiei macedonene prin primirea unui flux de 245000 de refugiaţi. Asistenţa umanitară şi de urgenţă acordată de UE în acest scop a însumat, în total, 22 milioane euro. Pentru cei circa 5000 refugiaţi rămaşi încă în Macedonia, UE va acorda în acest an un ajutor de 1-1,5 milioane euro.

În total, sumele oferite de Uniunea Europeană, prin diferite modalităţi financiare (carduri, programe) se ridică la 58,55 milioane de euro, la nivelul anului 2000. Pentru anul 2001, sumele negociate de UE cu autorităţile macedonene se ridică la 48,19 milioane de euro. 

Dintre cele peste 1400 de documente care stau la baza colaborării dintre cele două părţi, cele mai importante sunt următoarele:

▪ Decizia Consiliului privind semnarea între Comunitatea Europeană şi FYROM al Acordului de Asociere şi Stabilizare – Comunicarea Comisiei Europene (COM(2001) 90 final). 

▪ Reglementarea Consiliului (CE) 2007/2000 privind măsurile comerciale aplicate FYROM şi Iugoslaviei, state care participă la SAP, şi care amendează Reglementarea CE 2820/98. Această Reglementare a fost prezentată de Comisia Europeană, la Bruxelles, la 31 octombrie 2000, (COM(2000) 680 final).

▪ Acordul de Asociere şi Stabilizare, Rezoluţia Parlamentului European A5-001/2000, Recomandarea Comisiei Europene şi Decizia Consiliului (SEC(1999) 1279, C5-0166/1999, 1999/2121(COS)).

▪ Raportul Comisiei Europene prezentat, la 27 octombrie 2000, Parlamentului European şi Consiliului European privind implementarea asistenţei macro-financiare pe anul 1999 (COM(2000) 682 final).

▪ Raportul Comisiei Europene, prezentat la 16 iunie 1999, privind studiul de fezabilitate şi stadiul negocierilor privind SAP, (COM(1999) 300). 

Toate documentele europene reiterează dorinţa celor două părţi de a realiza o apropiere efectivă pentru a se obţine integrarea Macedoniei în cadrul structurilor UE. 

Elocventă, în acest sens este declaraţia finală a summit-ului de la Zagreb al şefilor de stat şi de guvern din ţările membre ale Uniunii Europene, din ţările fostei Iugoslavii şi Albania, coprezidat de Franţa şi Croaţia, primul summit organizat între ţările membre ale Uniunii Europene şi ţările din Balcani, care a avut loc la 24 noiembrie 2000. 

“UE confirmă voinţa de a contribui la consolidarea democraţiei şi de a susţine realizarea procesului de reconciliere şi cooperare între ţările în cauză”. Declaraţia “reafirmă perspectiva europeană a ţărilor participante la procesul de stabilizare şi asociere şi calitatea lor de potenţiale candidate la aderare” şi apreciază că “schimbările istorice recente deschid calea reconcilierii şi cooperării regionale”. Aceste schimbări “dau un nou impuls politicii de bună vecinătate bazate pe reglementarea negociată a diferendelor, respectarea drepturilor persoanelor aparţinând minorităţilor, respectarea obligaţiilor internaţionale, incluzându-le pe cele privind relaţia cu Tribunalul Penal Internaţional, reglementarea durabilă a problemei refugiaţilor şi a persoanelor care şi-au părăsit domiciliul şi respectarea frontierelor internaţionale ale statelor”. 

Declaraţia finală mai menţionează că apropierea de UE implică materializarea “procesului de dezvoltare a cooperării regionale”. “Cooperarea are un caracter prioritar şi trebuie să se aplice în cazul unor proiecte concrete, precum restabilirea navigaţiei pe Dunăre”, precizând faptul că trebuie realizat “un veritabil parteneriat individualizat de stabilizare şi asociere”. 

“Summit-ul de la Zagreb, a spus preşedintele Franţei, Jacques Chirac, la încheierea lucrărilor, marchează hotărârea Uniunii Europene în lupta sa pentru democraţie, pace şi reconciliere pe continentul nostru, marchează o nouă etapă în afirmarea valorilor pe care pe care le deţinem împreună”. 

 

4. Cooperarea cu Consiliul Europei

Fosta Republică Iugoslavă a Macedoniei a devenit membră a Consiliului Europei de la data de 9 noiembrie 1995.

În Comitetul Miniştrilor, Macedonia este reprezentată de ministrul său de externe, (în prezent, Srgjan Kerim). 

În Adunarea Parlamentară a Consiliului Europei, Macedonia este reprezentată de o delegaţie de şase oficiali, dintre care trei sunt delegaţi principali şi trei sunt supleanţi. 

Consiliul Europei a alocat din bugetul său de pe anul 2001 un procent de 0,12% pentru Fosta Republică Iugoslavă a Macedoniei.

În privinţa respectării drepturilor omului, Macedonia a ratificat Convenţia Europeană a Drepturilor Omului şi a recunoscut dreptul individual la petiţii, la 10 aprilie 1997. Macedonia este reprezentată în cadrul Curţii Europene a Drepturilor Omului de către Margarita Tsatsa Nikolovska, care are funcţia de judecător. 

Macedonia a semnat în total 49 de convenţii, acorduri, protocoale şi carte ale Consiliului Europei şi a participat la programe de cooperare şi de asistenţă (Demosthenes, Themis, LODE) şi a fost un partener activ la seminarii, mese rotunde, conferinţe, schimburi de experienţă, cursuri de pregătire şi alte tipuri de activităţi desfăşurate sub egida Consiliului Europei.

Agenţia locală (denumită şi Ambasadă) a Consiliului Europei în Macedonia a fost înfiinţată în 1993, cu ocazia Congresului Autorităţilor Locale şi Regionale al Consiliului Europei, ca o dovadă de susţinere a promovării respectării drepturilor omului, democraţiei locale şi măsurilor luate pentru îmbunătăţirea condiţiilor de viaţă din Macedonia. Aceasta a promovat, în permanenţă, prin activităţile şi acţiunile sale, dialogul interetnic, precum şi cooperarea transfrontalieră. Agenţia este deschisă în localitatea Ohrid.

Datorită situaţiei de criză din FYROM, Adunarea Parlamentară a Consiliului Europei a adoptat o Rezoluţie (Doc. 9146, 26 iunie 2001) care adresează o serie de cereri guvernului macedonean şi, în acelaşi timp, condamnă vehement acţiunile grupurilor extremiste de etnie albaneză, cerând insistent încetarea violenţelor în regiune. 

Rezoluţia solicită Guvernului macedonean adoptarea unor măsuri de urgenţă care să autorizeze utilizarea limbii albaneze în administraţie, justiţie şi învăţământul secundar şi superior; deschiderea Universităţii Europei de Sud-Est de la Tetovo; reprezentare adecvată a etniei albaneze în instituţiile publice, poliţie şi armată; limitarea recurgerii la forţă şi angajarea pe calea dialogului politic; graţierea unor rebeli şi asigurarea unei protecţii eficiente pentru toţi cetăţenii; ratificarea Cartei europene a limbilor regionale sau minoritare şi cooperarea cu Comisia de la Veneţia pentru amendarea Constituţiei macedonene în conformitate cu principiile Uniunii Europene.

 

5. Cooperarea NATO - FYROM

 

Potrivit poziţiei oficiale a Ministerului Apărării a Republicii Macedonia: NATO este garantul stabilităţii şi securităţii în Europa. De cealaltă parte, oficialii NATO constată că, deocamdată, în Europa nu există o instituţie similară Alianţei, cu o structură eficientă, capabilă să prevină conflictele, să promoveze stabilitatea şi să susţină obiectivele păcii într-un mod dinamic şi eficient, asumându-şi deplin responsabilităţile pe tot parcursul derulării operaţiunilor desfăşurate. 

NATO este unul dintre pilonii determinanţi pentru arhitectura de securitate a Europei moderne.

Macedonia a susţinut procesul de transformare al Alianţei în cadrul noului concept de securitate, concept care integrează, într-un ansamblu structurat, aspectele politice şi militare ale doctrinei NATO în materie de securitate, precum şi cooperarea cu noii parteneri din Europa Centrală şi de Est. Prin iniţiative precum crearea Consiliului de Cooperare Nord-Atlantic (decembrie 1991) şi Parteneriatul pentru Pace (ianuarie 1994), statele membre NATO au deschis calea unor forme noi de cooperare şi parteneriat cu alte state. 

În primul val al extinderii Alianţei, numai trei state, Polonia, Republica Cehă şi Ungaria au fost invitate să se alăture NATO. Politica NATO rămâne aceea a "porţilor deschise pentru statele care îşi exprimă dorinţa să devină membre NATO".

Procesul de extindere NATO este, în opinia autorităţilor macedonene, garanţia extinderii zonei de securitate în întrega Europă, iar propunerea Macedoniei în privinţa extinderii este aceea că "zona de securitate trebuie extinsă în paralel spre sudul Europei, mai exact cu statele care vor contribui la întărirea flancului sudic al Alianţei şi, în special cu statele care sunt generatoare de securitate şi nu numai beneficiare de pace şi securitate în sud-estul Europei". 

Republica Macedonia apreciază calitatea de membru al Alianţei ca generând o permanentă obligaţie pentru asigurarea stabilităţii şi a consensului politic şi social intern, iar reprezentanţii autorităţilor statului s-au implicat în îndeplinirea standardelor necesare pentru accederea Macedoniei în NATO. Astfel, a fost creat un nou organism de cooperare, denumit "Consiliul de cooperare cu NATO", fondat în cadrul Ministerului Apărării, care furnizează direcţiile de acţiune, coordonarea şi centralizarea activităţilor desfăşurate de minister în cadrul cooperării cu Alianţa Nord-Atlantică. 

Iniţiativele de cooperare regională din sud-estul Europei au fost desfăşurate în spiritul documentelor promovate la summit-ul de la Madrid (1997). 

▪ Consiliul Alianţei Nord-Atlantice a adoptat oficial, la 29 iulie 2001, la Bruxelles, planul “Recolta Esenţială” (Essential Harvest), care va permite desfăşurarea a aproximativ 3000 de oameni pentru supravegherea operaţiunilor de dezarmare voluntară a Armatei de Eliberare Naţională (UCK) din Macedonia şi de distrugere a armelor. 

Trupele NATO nu vor intra pe teritoriul macedonean decât dacă vor fi întrunite principalele condiţii, respectiv o încetare a focului durabilă, angajarea tuturor părţilor în găsirea unei soluţii politice şi disponibilitatea UCK de a preda armele. 

La operaţiunea “Recolta Esenţială”, care va fi limitată la 30 de zile, vor participa 15 din cele 19 state membre ale Alianţei Nord- Atlantice. 

Acest plan s-a realizat în conformitate cu Acordul de bază dintre FYROM şi Organizaţia Atlanticului de Nord cu referire la desfăşurarea operaţiunilor NATO în Macedonia, care a intrat în vigoare la 24 decembrie 1998. Acordul are la bază Rezoluţia 1203 a Consiliului de Securitate al ONU, adoptată în octombrie 1998, capitolul VII al Cartei Naţiunilor Unite, Acordul semnat, în octombrie 1998, de Republica Federală a Iugoslaviei şi OSCE precum şi Acordul semnat, în aceeaşi lună, între Republica Federală a Iugoslaviei şi NATO.

 

5.1. FYROM în cadrul Parteneriatului pentru Pace

 

În ultimul deceniu, în politica europeană şi internaţională au avut loc evenimente care au avut influenţe fundamentale pentru viitorul politic şi de securitate al arhitecturii mondiale. Continuarea procesului de extindere al Alianţei, crearea Parteneriatului pentru Pace şi Consiliul Parteneriatului Euro-Atlantic au creat condiţiile întrunirii unui număr mare de state europene pregătite să coopereze în aria securităţii, aşa cum nu s-a mai întâmplat până acum în istoria Europei. Autorităţile macedonene competente sunt conştiente de avantajele pe care le oferă un sistem integrat de securitate unui stat mic cu o economie în curs de dezvoltare, oricare ar fi el. Acesta este unul dintre motivele care au orientat politica Macedoniei spre integrarea într-un sistem de securitate colectivă. Ca o confirmare a acestei orientări, care are la bază consensul total al partidelor politice parlamentare şi neparlamentare, suportul structurilor şi instituţiilor statului, precum şi al societăţii civile, a fost adoptată, la 23 noiembrie 1993, Rezoluţia Parlamentului macedonean cu privire la hotărârea Republicii Macedonia de a deveni membră NATO. 

Din ianuarie 1994, Republica Macedonia este membră a Parteneriatului pentru Pace şi a iniţiat Programul Individual de Parteneriat. Derularea Programului a fost monitorizată de Consiliul de Cooperare Nord-Atlantic, precum şi de Comitetul Politic NATO, întrunind aprecierea acestora pentru contribuţia adusă securităţii şi stabilităţii din regiune. FYROM consideră că este esenţială aplicarea în politica externă a postulatului-bază şi anume soluţionarea pe cale paşnică a diferendelor, prin dialog şi echidistanţă faţă de statele vecine. Aceasta poate contribui la stabilitatea din regiune şi, mai mult, pe întregul continent european.

În martie 1996, Republica Macedonia a devenit membră a Consiliului de Cooperare Nord-Atlantică, iar în iunie 1996 a semnat acordul SOFA cu Statele Unite, care reglementează statutul forţelor armate între Alianţa Nord-Atlantică şi statele membre ale Parteneriatului pentru Pace. Acordul SOFA a fost ratificat de către Parlamentul macedonean în aceeaşi lună.

Din iulie 1997, Republica Macedonia are propriul reprezentant la Comandamentul NATO de la Bruxelles şi în Consiliul de Cooperare al Parteneriatului din Mons. În ianuarie 1997, a devenit membră a PARP iniţiat pentru statele membre ale Parteneriatului pentru Pace.

În iunie 1997, Republica Macedonia a devenit membră a noului Consiliu al Parteneriatului Euro-Atlantic, succesorul Consiliului de Cooperare Euro-Atlantic.

Republica Macedonia este reprezentată de propria sa misiune la NATO la Bruxelles.

În cadrul Parteneriatului pentru Pace, Republica Macedonia a cooperat şi desfăşurat operaţiuni militare cu statele din regiune şi, în primul rând, cu statele vecine. Astfel, au fost desfăşurate exerciţii multinaţionale, cu participarea militarilor NATO, macedoneni, precum şi ai Albaniei, Bulgariei, Greciei, Sloveniei, României, Turciei, Italiei, Statelor Unite. 

6. Cooperarea dintre Organizaţia Pactului de Stabilitate pentru Europa de Sud-Est şi FYROM

 

Pactul de Stabilitate pentru Europa de sud-est a fost lansat la reuniunea de la Köln, din iunie 1999, ca formă de reacţie la criza din Kosovo. Acesta este, de fapt, o organizaţie creată pentru coordonarea reformelor politice şi economice, precum şi a reconstrucţiei statelor din sud-estul Europei. Statele participante la Pactul de Stabilitate şi-au propus, de asemenea, să asigure suportul pentru crearea şi reformarea instituţiilor implicate în implementarea schimbărilor. 

Pactul de Stabilitate adoptat la 10 iunie 1999, de către reprezentanţii celor 44 de state şi organizaţii internaţionale vizează crearea condiţiilor unei păci durabile în regiune prin democratizarea statelor, respectarea drepturilor omului şi prosperitate economică.

Ţările ce respectă aceste principii “cred ferm că aplicarea acestui proces va facilita obiectivul lor privind integrarea în structurile euro-atlantice” – se afirmă în textul documentului difuzat de preşedinţia G-8, grupul celor şapte state puternic industrializate ale lumii (SUA, Canada, Japonia, Germania, Marea Britanie, Franţa, Italia) plus Rusia.

În acelaşi document se mai menţionează că valoarea ajutoarelor financiare acordate este discutată în cadrul conferinţelor internaţionale ale donatorilor – semnatarii se angajează “să întreprindă tot posibilul pentru a se ajunge la o pace durabilă, prosperitate şi stabilitate în sud-estul Europei”, graţie mai ales unor “acorduri bilaterale şi multilaterale de bună vecinătate”.

Iniţiat de Uniunea Europeană, Pactul a fost semnat de SUA, Rusia, de Canada şi Japonia, precum şi de ţările din sud-estul Europei – Albania, Bosnia-Herţegovina, Bulgaria, Croaţia, Fosta Republică a Macedoniei (FYROM), România, Slovenia, Turcia şi Ungaria, excepţie făcând Republica Federală Iugoslavia – Serbia şi Muntenegru.

El a fost semnat de asemenea, de reprezentanţi ai Înaltului Comisariat al ONU pentru Refugiaţi (UNHCR), NATO, Organizaţia pentru Securitate şi Cooperare în Europa (OSCE), Banca Mondială, Fondul Monetar Internaţional (FMI), Banca Europeană de Investiţii (BEI) şi Banca Europeană pentru Reconstrucţie şi Dezvoltare (BERD).

Pactul cuprinde trei categorii de membri - statele participante, organizaţiile sau organismele donatoare, precum şi observatorii. Statele participante sunt cele din sud-estul Europei, statele membre NATO şi UE, statele puternic industrializate plus Rusia (G-8), precum şi organizaţii internaţionale (precum OSCE şi Consiliul Europei). Organismele donatoare includ instituţii financiare, ca Banca Mondială, Fondul Monetar Internaţional, Banca Europeană pentru Reconstrucţie şi Dezvoltare sau instituţii financiare ale Uniunii Europene. Cele cinci state care intră în categoria observatorilor sunt: Republica Cehă, Slovacia, Polonia, Moldova şi Ucraina. 

Activităţile din cadrul Pactului sunt împărţite pe trei paliere, care reprezintă şi temele meselor rotunde de lucru, coordonate la nivel regional: tema 1 - democraţie şi drepturile omului; tema 2 - economie, reconstrucţie şi dezvoltare; tema 3 - apărare, justiţie şi afaceri interne.

În legătură cu problematica Pactului de Stabilitate din Balcani, este deosebit de interesant un studiu elaborat de Centrul European de Studii Politice, intitulat “Un sistem post-război pentru sud-estul Europei”, proiect finanţat de Uniunea Europeană. Capitolul în care sunt menţionate concluziile cercetării începe astfel: “Războiul pentru Kosovo a fost declanşat pentru că în Europa conceptul de suveranitate s-a schimbat”. Documentul descrie viitorul economic, monetar, politic, instituţional şi al securităţii sud-estului Europei după terminarea conflictului. Un viitor care înseamnă includerea regiunii în “ordinea civilă europeană”, ţinând cont de faptul că anumite state ale Balcanilor sunt deja pe cale să acceadă în Uniunea Europeană, dar neuitând nici o clipă că “UE nu poate deschide pur şi simplu toate instituţiile sale politice pentru aceste numeroase mici state, în special cele care nu au o experienţă testată în normele politice europene”.

În document se introduc două noţiuni noi: “Statele autonome ale Uniunii Europene” şi “Regiunile autonome ale Uniunii Europene”. Cele două noţiuni sunt create pentru a asigura o ierarhie a aderării la UE în funcţie de performaţele individuale, statele autonome fiind incluse într-un proces de preaderare.

Statele autonome ale UE sunt acele entităţi care vor deveni membre depline ale Uniunii la un moment dat. Ca exemplu al acestui nou tip de concept sunt oferite Croaţia şi Macedonia. Regiunile autonome ale UE sunt acele entităţi care necesită protecţie specială pe această perioadă, trebuie să aibă autonomie, dar pentru care independenţa totală nu este realizabilă. Exemplul cel mai grăitor este Kosovo. 

Extinderea UE continuă deci prin integrarea şi a acestor tipuri de state şi regiuni autonome, (ceea ce înseamnă că, de exemplu, Kosovo, provincie autonomă, dar nu independentă, poate deveni membră a Uniunii Europene cu drepturi restrânse, în timp ce Iugoslavia nu devine membră). Relaţiile UE cu statele şi regiunile autonome se vor realiza prin includerea acestora într-o Arie Economică Europeană, caracterizată de comerţ exceptat de taxe, acces la ajutoarele economice şi investiţii, inclusiv asistenţă acordată pentru reconstrucţie. Se va acorda un sprijin bugetelor în compensaţie pentru pierderea taxelor din comerţul internaţional, aceste ajutoare fiind acordate numai în coordonare cu directivele FMI şi UE. 

De asemenea, aceste entităţi vor fi incluse şi într-o Arie Monetară Europeană care înseamnă introducerea monedei euro în aceste spaţii. Un alt aspect interesant este “includerea în programe de cooperare în cadrul unuia dintre cei patru piloni ai UE, respectiv Justiţie şi Afaceri Interne, cu opţiuni pentru Special Security Agreements şi, de asemenea, pentru sprijin militar şi paramilitar din partea statelor membre ale UE”. 

Într-o altă propunere a Centrului de Studii pentru Politică Europeană, publicată la 3 iunie 1999, se precizează că pentru a asigura valabilitatea Pactului de Stabilitate pentru Balcani, UE trebuie să-şi schimbe politica şi regulile de aderare, în condiţiile în care statele balcanice sunt prea fragile economic şi social, precum şi insuficient pregătite pentru a răspunde actualului regim european, care cere ca statele candidate să-şi armonizeze sistemele politice şi economice înainte de a fi primite în organizaţie. 

Conform acestui studiu, sistemul în vigoare pentru aderarea la UE nu mai corespunde situaţiei actuale şi nu poate conduce la primirea de noi membri într-un timp rezonabil. La UE nu pot adera acele state care nu sunt democratic stabile, dar trebuie căutate modalităţi noi pentru integrarea progresivă a statelor balcanice, pentru început, în organe consultative şi apoi în procesul legislativ al Uniunii. Obstacolele majore pentru investiţii şi dezvoltare economică în statele balcanice sunt, conform studiului, corupţia în finanţele publice şi activităţile comerciale, precum şi slăbiciunea pieţelor monetare şi financiare. Acest studiu mai propune şi o prezentare a ofertei de asociere la UE pentru Albania, Bosnia şi Herţegovina, Croaţia, FYROM şi RF Iugoslavia.

În acest fel, Uniunea Europeană a propus şi materializat o nouă formă de colaborare cu statele din regiunea balcanică, adică Acordul de Stabilitate şi Asociere, care se înscrie în coordonatele definite de Pactul de Stabilitate. Obiectivul principal al acestor acorduri, încheiate cu fiecare stat în parte, este suportul acordat acestor state pentru integrarea europeană, astfel încât acestea să îndeplinească criteriile de la Copenhaga. Acordul de Stabilitate şi Asociere cu Macedonia a fost semnat la Luxemburg, la 9 aprilie 2001. 

În cadrul summit-ului de la Zagreb, din noiembrie 2000, Uniunea Europeană a promis un ajutor financiar de 4,65 miliarde de euro (derulaţi în perioada 2001-2006), pentru reformele statelor din regiunea balcanică.

La 27 iulie 2001, a avut loc la Bruxelles, reuniunea de coordonare a ţărilor din sud-estul Europei şi semnarea Memorandumului de liberalizare a comerţului în Europa de sud-est. Documentul a fost semnat în cadrul Mesei II de Lucru a Pactului de Stabilitate care a avut loc la Bruxelles, la 27 iulie, a.c. 

7. Relaţiile României cu FYROM

 

7.1. Relaţii diplomatice, parlamentare, guvernamentale

 

Relaţiile tradiţionale de prietenie şi colaborare dintre popoarele român şi macedonean, caracterizate de absenţa unor momente conflictuale, au dobândit în ultimii ani un caracter pragmatic, de parteneriat. Între România şi Macedonia nu sunt probleme litigioase care să influenţeze negativ evoluţia cooperării bilaterale în noile condiţii internaţionale. De ambele părţi există disponibilitate şi interes pentru intensificarea contactelor şi a consultărilor la toate nivelurile, în scopul soluţionării problemelor şi identificării de noi oportunităţi pentru dezvoltarea cooperării bilaterale în domenii de interes comun. România a sprijinit constant independenţa, suveranitatea şi integritatea teritorială a statului macedonean.

România şi FYROM au stabilit relaţii consulare în anul 1992 (Decretul 215/28.10.1992). La 1 noiembrie 1993, România a deschis un Oficiu consular şi comercial la Skopje condus de un diplomat de la Direcţia Consulară a Ministerului Afacerilor Externe. 

La 11 ianuarie 1995, reprezentanţa României la Skopje a fost ridicată la nivel de ambasadă condusă iniţial de un însărcinat cu afaceri. Ambasadorul României la Skopje, Nicolae Niţu, şi-a prezentat scrisorile de acreditare la 1 aprilie 1996. Ambasadorul Macedoniei la Bucureşti, Blagoj Zaşov, şi-a prezentat scrisorile de acreditare la 25 iunie 1998.

La nivel prezidenţial, preşedintele FYROM a participat, în anul 1996, la Forumul Crans Montana de la Bucureşti, unde a avut o întâlnire şi a purtat convorbiri cu preşedintele României. De asemenea, preşedinţii României şi FYROM s-au întâlnit de mai multe ori cu prilejul participării la reuniuni internaţionale în anii 1997, 1998, 1999 şi 2000.

La nivel parlamentar, în octombrie 1997, preşedintele Parlamentului macedonean a efectuat o vizită oficială în ţara noastră. În anul 2000, în Parlamentul macedonean a luat fiinţă Grupul parlamentar de cooperare cu Parlamentul României, iar la 7 iunie 2000 în cadrul Legislativului român a fost înfiinţat Grupul parlamentar de prietenie româno-macedonean. La cele două conferinţe ale preşedinţilor comisiilor de politică externă ale parlamentelor statelor participante la SEECP (Ankara şi Sinaia), delegaţiile română şi macedoneană au avut o strânsă colaborare şi s-au sprijinit reciproc. 

La nivel guvernamental, la 17 septembrie 1991, a avut loc vizita în România a Primului Ministru al Macedoniei, Nikola Kliusev. Ulterior, premierii s-au întâlnit de mai multe ori cu prilejul participării la reuniuni internaţionale în anii 1997, 1998, 1999 şi 2000. La invitaţia Primului Ministru al României, Premierul macedonean, Ljubco Georgievski, a efectuat o vizită oficială în ţara noastră, în perioada 12-13 iunie 2000.

La nivelul Ministerului Afacerilor Externe, la 25 mai 1993, a efectuat o vizită în România ministrul afacerilor externe macedonean, Stevo Ţrvenkovski. Această vizită a fost urmată, în 1995, de de vizita adjunctului ministrului afacerilor externe, Victor Gaber.

La 1 noiembrie 1995, a fost semnat, la Bucureşti, un protocol de colaborare între ministerele de externe ale celor două ţări. 

În anul 1996, au avut loc întâlniri ale delegaţiilor de experţi din ministerele de externe în vederea negocierii tratatului între cele două ţări. 

În martie 1996, ministrul afacerilor externe al României a efectuat o vizită la Skopje, iar în iunie 1998, ministrul macedonean al afacerilor externe a fost în vizită la Bucureşti. În 1997, o delegaţie mixtă de experţi MAE/Ministerul Justiţiei a purtat negocieri la Skopje pentru convenirea acordurilor de asistenţă juridică şi definitivarea Convenţiei consulare.

Au mai vizitat România miniştrii macedoneni ai economiei, justiţiei şi cultelor (1997), învâţământului (1998) şi comerţului (1999).

Există o colaborare bună pe linie militară, în baza Acordului între Ministerul român al Apărării Naţionale şi Ministerul macedonean al Apărării privind cooperarea în domeniul militar (semnat la Skopje la 27 iulie 1998) şi a planurilor bilaterale anuale de cooperare militară. În timpul lucrărilor Comisiei mixte româno-macedonene (Skopje, decembrie 1999) a fost convenit Planul bilateral de cooperare militară pe anul 2000, care cuprinde 13 activităţi (5 în Macedonia şi 8 în România). În iulie 1998, ministrul român al apărării naţionale a efectuat o vizită în Macedonia, iar în octombrie 1999, ministrul macedonean al apărării a fost în vizită în România. De asemenea, în noiembrie 1997 şeful Statului Major al Armatei Macedoniei a făcut o vizită în România. S-a participat la exerciţii militare NATO-Parteneriatul pentru Pace.

Colaborarea pe linia ministerelor de interne se desfăşoară pe baza Înţelegerii de colaborare între Ministerul de Interne al României şi Ministerul de Interne al Macedoniei, semnată la Skopje la 23 iunie 1995 şi a Protocolului de cooperare încheiat între Ministerul de Interne al României şi Ministerul de Interne al Macedoniei, semnat la Bucureşti, la 15 decembrie 1995. Protocolul prevede constituirea Comisiei mixte româno-macedonene care să se întrunească o dată pe an. 

Între 23-27 iunie 1995, s-a desfăşurat vizita oficială a ministrului de interne român în FYROM, urmată de vizita oficială în România a ministrului de interne macedonean, în decembrie 1997. 

 

7.2. Cadrul juridic al relaţiilor bilaterale

 

Au fost semnate peste 20 de documente noi de colaborare bilaterală în diferite domenii: Protocolul între guvernul român şi guvernul macedonean privind cadrul juridic bilateral (prelungirea valabilităţii a 20 de acorduri semnate de România cu fosta Iugoslavie), Acordul de comerţ şi colaborare economică, Acordul în domeniul sănătăţii şi ştiinţelor medicale, Programul de colaborare culturală. Programul de colaborare în domeniul învâţământului, Protocolul de colaborare între ministerele afacerilor externe, ş.a.

La 12 iunie 2000, la Bucureşti, cu prilejul vizitei oficiale în ţara noastră a premierului macedonean, au fost semnate Convenţia între Guvernul român şi Guvernul macedonean pentru evitarea dublei impuneri şi prevenirea evaziunii fiscale, Acordul între Guvernul român şi Guvernul macedonean privind transportul internaţional rutier de mărfuri şi persoane şi Acordul între Guvernul român şi Guvernul macedonean privind promovarea şi protejarea reciprocă a investiţiilor.

Se află în diferite stadii de negociere mai multe documente: Acordul de colaborare ştiinţifică şi tehnologică, Convenţia consulară româno-macedoneană. Acordul de readmisie a fost semnat recent.

La 30 aprilie 2001 a fost semnat Tratatul (româno-macedonean) de prietenie şi colaborare, cu acceptarea de către partea română a denumirii statului prevăzută în Constituţie, Republica Macedonia. Partea română a întreprins demersuri astfel încât acceptarea denumirii prevăzută în Constituţie să nu atragă după sine şi obligativitatea folosirii de către România a acestei denumiri în context multilateral. 

În viitor, se va urmări încheierea Acordului cu privire la echivalarea certificatelor, a gradelor şi titlurilor academice, semnarea Acordului de colaborare ştiinţifică şi tehnologică, încheierea Acordului între ministerele sănătăţii, a Acordului privind asigurările sociale, a unui Protocol de colaborare între cele două ministere ale muncii şi protecţiei sociale, precum şi a Acordului de colaborare în domeniul transporturilor aeriene civile.

 

7.3. Schimburile economice şi comerciale

 

La 27 septembrie 1996 a fost semnat Acordul privind comerţul şi colaborarea economică între cele două ţări. În acelaşi an, valoarea schimburilor comerciale a fost de 6,4 milioane dolari. 

În anul 1999, volumul schimburilor comerciale româno-macedonene a fost de 11,3 mil. dolari, din care 8,2 mil. la export şi 3,1 mil. la import (sold +5,1 1 mil. în favoarea ţării noastre). La 30 septembrie 2000, volumul schimburilor comerciale s-a ridicat la 11,44 mil. dolari, depăşind cu 170 mii dolari volumul total al schimburilor comerciale pe anul 1999.

La sfârşitul lunii iunie 1999, la Bucureşti, a avut loc prima sesiune a Comisiei mixte româno-macedonene de colaborare economică. Cu acest prilej s-a semnat “Regulamentul de funcţionare a Comisiei mixte româno-macedonene de colaborare economică”.

Implementarea Pactului de Stabilitate şi procesul reconstrucţiei în provincia Kosovo pot constitui un cadru propice revigorării schimburilor comerciale bilaterale, cele mai căutate fiind produsele şi materialele de construcţie. Multe firme şi oameni de afaceri din Macedonia au solicitat contacte cu furnizori de astfel de produse din România.

În perioada 12-13 iunie 2000, la Bucureşti, cu ocazia vizitei oficiale în ţara noastră a Premierului macedonean, a avut loc prima rundă de negocieri la nivel de experţi pentru convenirea Acordului de liber schimb între cele două ţări. 

De asemenea, în cadrul convorbirilor oficiale dintre premierii român şi macedonean s-a subliniat necesitatea intensificării eforturilor de ambele părţi în vederea revigorării schimburilor economice şi comerciale bilaterale prin organizarea unor întâlniri ale oamenilor de afaceri români şi macedoneni, deschiderea unei linii aeriene directe Bucureşti-Skopje (sau prin Sofia şi Tirana), participarea unor firme româneşti la realizarea unor produse în Macedonia sau la unele cooperări cu firme macedonene în Kosovo (materiale de construcţii, metalurgie, petrochimie, bunuri de larg consum), amplificarea cooperării economice şi comerciale româno-macedonene în cadrul Pactului de Stabilitate.

La 27 iunie 2001, România şi FYROM au semnat, la Bruxelles, un memorandum privind liberalizarea şi facilitarea comerţului în Europa de Sud-Est, cu Albania, Bosnia-Herţegovina, Bulgaria, Croaţia, RF Iugoslavia (Serbia şi Muntenegru), în cadrul Pactului de Stabilitate pentru Europa de Sud-Est (PSESE). Documentul a fost semnat, din partea României, de către secretarul de stat în Ministerul Afacerilor Externe de la Bucureşti, Cristian Colţeanu, Coordonator naţional pentru Pactul de Stabilitate.

Memorandumul, semnat în cadrul lucrărilor grupului de lucru pentru Liberalizarea Comerţului din cadrul Mesei II de lucru a Pactului de Stabilitate, prevede realizarea unei reţele de acorduri bilaterale privind liberalizarea comerţului şi liberalizarea a cel puţin 90% din comerţul statelor semnatare până în anul 2002. “Decizia reprezintă un pas important în direcţia asigurării stabilităţii şi a păcii în vestul Balcanilor şi în direcţia consolidării dezvoltării şi creşterii economice”, a declarat comisarul european însărcinat cu problemele comerţului, Pascal Lamy. Reprezenantul Comisiei Europene a subliniat că memorandumul reprezintă, de asemenea, un mesaj clar către comunitatea internaţională în sensul că “statele balcanice sunt deschise cooperării, reconstrucţiei lor economice şi reconstrucţiei relaţiilor lor comerciale”.

 

7.4. Colaborarea în domeniile culturii, ştiinţei, învăţământului, mass-media, tineretului şi sportului

 

La 13 aprilie 1995, a fost semnat, la Bucureşti, un Protocol de colaborare culturală între uniunile scriitorilor din cele două ţări.

Colaborarea în domeniul culturii se derulează actualmente pe baza Programului de colaborare între Ministerul Culturii din România şi Ministerul Culturii din Macedonia pe perioada 1996-1998, Programului de colaborare între Ministerul Educaţiei Naţionale din România şi Ministerul Învăţământului şi Educaţiei Fizice din Macedonia pe perioada 1998-2000 şi a înţelegerilor de colaborare directă între uniunile de creaţie, academii, institute de cercetare, arhive, televiziuni, radiodifuziuni, ş.a. 

La Universitatea din Skopje funcţionează Lectoratul de limbă şi literatură română, iar la Universitatea din Craiova Lectoratul de limbă şi literatură macedoneană.

Partea română acordă anual unui număr de tineri vlahi şi aromâni din Macedonia burse de studii complete, doctorat şi specializare. Se impune încheierea urgentă a Acordului cu privire la echivalarea certificatelor şi diplomelor de studii, a gradelor şi titlurilor academice care se acordă în cele două ţări, pe baza căruia pot fi recunoscute în Macedonia documentele de studii ale tinerilor vlahi şi aromâni care au absolvit în România.

Există o colaborare bună între televiziunile şi radiodifuziunile din cele două ţări. În lipsa unor corespondenţi permanenţi de presă la Bucureşti şi Skopje, predomină materialele preluate de la agenţiile internaţionale de presă. De asemenea, la 1 iunie 1999, conducerea Televiziunii macedonene a fost în vizită în România. Cu această ocazie s-a semnat Acordul de colaborare între Televiziunea Română şi Televiziunea macedoneană pe perioada 1999-2002.

Există o bună colaborare între Academia Română şi Academia de Ştiinţe şi Arte a Macedoniei, precum şi între Arhivele Naţionale ale României şi Arhivele Macedoniei, pe baza înţelegerilor de colaborare directă deja încheiate.

În perspectivă, se prevede deschiderea unui centru cultural românesc la Skopje, care să contribuie la apropierea vlahilor şi aromânilor de România. De asemenea, avându-se în vedere că Programul de colaborare culturală a expirat la sfârşitul anului 1998, se impune negocierea şi semnarea în cursul acestui an a unui nou program cultural şi angajarea unor discuţii preliminare, de fond, asupra relansării relaţiilor culturale instituţionalizate cu partea macedoneană prin încheierea unui nou Acord interguvernamental de colaborare culturală.

 

7.5. Colaborarea între cele două biserici ortodoxe

 

De-a lungul timpului, s-au stabilit numeroase contacte pe linia bisericilor ortodoxe română şi macedoneană. În cadrul acestor contacte au fost discutate aspecte ale colaborării între cele două biserici ortodoxe, inclusiv recunoaşterea de către Biserica Ortodoxă Română (BOR) a Bisericii Ortodoxe Macedonene (BOM) şi revigorarea identităţii religioase a vlahilor şi aromânilor din Macedonia. Din punct de vedere canonic, Biserica Ortodoxă Macedoneană este subordonată Bisericii Ortodoxe Sârbe. Întrucât Patriarhia de la Belgrad se opune acordării autocefaliei, Biserica Ortodoxă Macedoneană a solicitat sprijinul celorlalte biserici ortodoxe.

Biserica Ortodoxă Română a sprijinit Biserica Ortodoxă Macedoneană în această direcţie. Vlahii din Macedonia au solicitat slujbe religioase în biserici în limba maternă, dar nu există preoţi cu pregătirea necesară şi nici biserici în care să se desfăşoare slujba religioasă numai în limba aromână. Partea macedoneană consideră că ar fi de dorit ca în bisericile frecventate de minoritatea vlahă din Macedonia, slujba religioasă să aibă loc în limbile aromână şi macedoneană.

Reprezentanţii Bisericii Ortodoxe Române au solicitat ca statul macedonean şi Biserica Ortodoxă Macedoneană să sprijine comunităţile vlaho-aromâne pentru recuperarea şi reactivarea bisericilor şi şcolilor pe care acestea le-au deţinut până în anii 1946-1948 (în perioada 1833-1913 au funcţionat 18 şcoli primare şi 6 biserici, iar în perioada 1913-1946 au funcţionat 5 şcoli primare şi 5 biserici).

În luna februarie 2000, primindu-l pe Primul Ministru macedonean, aflat la Bucureşti cu prilejul participării la reuniunea SEECP la nivel înalt, Patriarhul Teoctist a arătat că Patriarhia şi Biserica Ortodoxă Română sprijină recunoaşterea Bisericii Ortodoxe Macedoneane în conformitate cu regulile canonice, respectiv după recunoaşterea de către Patriarhia de la Constantinopol sau de către Biserica Ortodoxă Sârbă.

La 12 iunie 2000, Premierul macedonean Ljubco Georgievski, aflat în vizită oficială în ţara noastră, a fost primit de Patriarhul Bisericii Ortodoxe Române. Premierul macedonean a transmis un mesaj din partea Arhiepiscopului Bisericii Ortodoxe Macedonene, privind dezvoltarea şi ridicarea la nivel înalt a raporturilor dintre cele două Biserici, pe baza bunelor relaţii de colaborare statornicite la diferite niveluri ale ierarhiei bisericeşti. Mulţumind pentru mesaj, Înalt Prea Fericitul Părinte 'I'eoctist a arătat că, din punct de vedere al canoanelor bisericeşti, pentru obţinerea autocefaliei, Biserica Ortodoxă Macedoneană trebuie să insiste în continuare la Patriarhia mamă şi Biserica Ortodoxă Sârbă de la Belgrad, precum şi la Patriarhia Ecumenică de la Istanbul.

În perioada 9-11 iunie 2000, secretarul de stat pentru culte din România a efectuat o vizită în Macedonia. În cadrul întâlnirilor şi convorbirilor cu reprezentanţii macedoneni, aceştia au adresat mulţumiri pentru poziţia favorabilă şi sprijinul moral acordat de statul român şi BOR în vederea recunoaşterii autocefaliei Bisericii Ortodoxe Macedonene.

În cadrul convorbirilor cu reprezentanţii vlahilor şi aromânilor, secretarul de stat pentru culte a reafirmat sprijinul pe care ţara noastră îl va acorda în continuare prin formarea de cadre de cler în şcolile teologice din România sau prin trimiterea (ca soluţie provizorie) de preoţi misionari care să slujească în comunităţile vlahilor. De asemenea, se va sprijini financiar construirea unei biserici ortodoxe la Skopje (Kisela Voda) pentru vlahii şi aromânii din zonă.

 

7.6. Relaţiile consulare, turistice şi vamale

 

Referitor la relaţiile consulare, se poate menţiona că este încă în vigoare Convenţia consulară între România şi fosta Iugoslavie (Belgrad, 24 ianuarie 1974). A fost negociată noua Convenţie consulară, care urmează să fie semnată cu prima ocazie adecvată. De asemenea, este în vigoare Convenţia privind desfiinţarea vizelor între România şi fosta Iugoslavie (Belgrad, 2 august 1967). Sunt scutite de vize toate categoriile de paşapoarte pentru o durată de şedere de 30 de zile. Membrii misiunilor diplomatice şi consulare sunt scutiţi de viză pe toată durata misiunii.

Sunt definitivate şi gata de semnare Convenţia consulară, Tratatul de asistenţă juridică în materie civilă şi penală, Convenţia privind extrădarea şi Convenţia privind transferul persoanelor condamnate.

Schimburile turistice se desfăşoară pe baza Convenţiei interguvernamentale româno-iugoslave din 1969/1970. Autoritatea Naţională pentru Turism din România propune începerea negocierilor cu partea macedoneană pentru încheierea unui Acord de colaborare în domeniul turismului.

Direcţia Generală a Vămilor din România este interesată de încheierea unui Acord interguvernamental româno-macedonean privind colaborarea şi asistenţa reciprocă în domeniul vamal.

 

7.7. Relaţiile cu vlahii şi aromânii

 

Potrivit datelor oficiale, în Macedonia trăiesc 8467 vlahi şi aromâni, însă aceştia susţin că sunt de cel puţin 10 - 12 ori mai mulţi (85.000 - 100.000). S-au creat două structuri organizatorice de bază: Liga Vlahilor din Macedonia, condusă de Mitko Kosta Papuli şi Uniunea Culturală a Aromânilor, condusă de Dimo Dimcev (Dina Kuvata). La nivel local, în fiecare centru unde trăieşte o minoritate aromână semnificativă, funcţionează o filială locală a Ligii, numită “suţată''.

Există, de asemenea, o serie de organizaţii cu profil specific: Asociaţia Scriitorilor şi Artiştilor Aromâni din Macedonia, condusă de poeta Vangja Mihailova Shterjova, Asociaţia Femeilor Aromâne, condusă de Elena Papatsafa ş.a.

În Macedonia există, de asemenea, o categorie de cetăţeni (circa 6000-7000) provenind din “emigraţia greacă”, stabilită în România în perioada războiului civil din Grecia unde au trăit, au învăţat şi au lucrat 15-20 de ani, după care s-au repatriat în Macedonia, considerându-se macedoneni. 

Autorităţile macedonene recunosc naţionalitatea vlahă prin noua Constituţie adoptată în anul 1991. 

La 23 mai 2000, de "Ziua naţională a vlahilor", preşedintele Ligii Vlahilor din Macedonia a declarat că a fost constituită o comisie de iniţiativă pentru crearea unui partid politic al vlahilor şi aromânilor, cu orientare civică. 

Începând cu anul de învâţământ 1995/1996, aromânilor li s-a permis organizarea de cursuri facultative în limba maternă în şcoli unde învaţă şi elevi vlahi şi aromâni (câte două ore pe săptămână, în afara programului de învăţământ). În anul de învăţământ 1999/2000, cursurile facultative de limbă aromână au fost frecventate de 1042 de elevi.

S-a solicitat autorităţilor macedonene să se acorde vlahilor sprijin financiar pentru tipărirea ziarelor şi manualelor şcolare, precum şi un sediu pentru Ligă. De asemenea, s-a cerut ca învăţarea limbii materne să fie inclusă în programele şcolare, iar acolo unde este posibil slujbele religioase să se desfăşoare în limba aromână. Ministerul Macedonean al Învăţământului invocă motivul că limba aromână nu este încă o limbă normată.

În ianuarie 2000, au fost adresate cereri Departamentului pentru Relaţii cu Românii de peste Hotare pentru acordarea unui sprijin material şi financiar mai substanţial din partea României. 

În baza prevederilor noii legi a restituţiei din Macedonia, aromânii doresc să-şi recapete proprietăţile confiscate de regimul comunist, din care unele sunt proprietăţi ale statului român sau au fost realizate cu sprijinul statului român. Fostul şef al Misiunii OSCE din Skopje a propus Secretariatului Permanent al organizaţiei de la Viena, în iulie 1999, să aprobe înfiinţarea unui Institut de studii aromâne la Skopje şi să-l susţină financiar. Institutul ar urma să acopere problematica aromânească în Balcani, contribuind astfel la menţinerea identităţii acestei etnii.

În timpul vizitei oficiale în ţara noastră (12-13 iunie 2000), Premierul macedonean, Ljubco Georgievski, a prezentat o informare cu privire la drepturile minorităţii vlaho-aromâne din Macedonia. Acesta a precizat că guvernul pe care îl conduce va promova în continuare această politică şi, în funcţie de resursele materiale şi financiare disponibile, va face tot ceea ce este posibil pentru dezvoltarea identităţii naţionale a vlahilor şi aromânilor. Premierul macedonean a mai arătat că, spre deosebire de alte ţări vecine în care vlahii nu sunt recunoscuţi şi nu se bucură de drepturi, Macedonia are interesul ca toate ţările balcanice să recunoască existenţa minorităţii vlaho-aromâne pe teritoriul lor şi să îi asigure drepturile ce i se cuvin.

Preşedintele şi Premierul României au apreciat eforturile şi realizările tânărului stat macedonean pe linia emancipării minorităţilor naţionale, în general, şi a minorităţii vlaho-aromâne, în particular, precizând că, în comparaţie cu alte ţări balcanice cu minoritate vlaho-aromână, Constituţia Macedoniei este un model demn de urmat. Totodată, Preşedintele şi Premierul României au mai apreciat că manifestarea de către autorităţile macedonene, a unor noi gesturi concrete, cum ar fi înfiinţarea de şcoli şi desfăşurarea unor slujbe religioase în limba maternă, ar avea un mare efect pentru minoritatea vlaho-aromână. S-a exprimat disponibilitatea totală a părţii române pentru a colabora cu autorităţile macedonene în aceste probleme, avându-se în vedere şi experienţa foarte bună a României în domeniul tratamentului acordat minorităţilor naţionale, inclusiv în domeniul învăţământului.

La nivelul administraţiei locale, s-au stabilit relaţii de înfrăţire şi colaborare directă între oraşele Craiova-Skopje, Slatina-Ştip şi Fieni-Berovo. Au loc demersuri pentru stabilirea unor raporturi de colaborare directă între Târgovişte-Bitola şi Ploieşti-Tetovo.

